钦定古今图书集成/历象汇编/庶征典/第025卷 > 《宋史》 > 《天文志》
## 钦定古今图书集成/历象汇编/庶征典/第025卷 > 《宋史》 > 《天文志》

月为太阴之精，女主之象，一月一周天。君明，则依度；
臣专，则失道。或大臣用事，兵刑失理，则乍南乍北，或
女主外戚专权，则或进或退。月变色，为殃；青，饥；赤，兵
旱；黄，喜；黑，水。昼明，则奸邪作。

晦而明见西方曰朏；朔而明见东方曰“仄。”朏匿则政
缓；仄匿则政急。六日而弦，臣专政；七日而弦，主胜客；
八日而弦，天下安；十日不弦，将死战不胜。两月并见，
兵起，国乱，水溢。星入月中，亡国破将。白晕贯之，下有
废主。白虹贯之，为大兵起。生齿，则下有叛臣；生足，则
后族专政。

“月蚀从上始，则君失道；从旁始，为相失道；令从下始”，
为将失法。

彗星入，或犯之，兵期十二年，大饥；贯月，臣叛主。流星
犯之，有兵；入无光，有亡国；在月上下，国将乱。月犯列
星，其国受兵。星蚀月，国相死。星见月中，主忧。

凡月之行历二十有九日五十三分而与日相会，是谓合朔。当朔日之交，月行黄道，而日为月所揜则日蚀，是为阴胜阳，其变重，自古圣人畏之。若日月同度于朔，月行不入黄道，则虽会而不蚀。月之行在望，与日对冲，月入于暗虚之内，则月为之蚀，是谓阳胜阴，其变轻。昔朱熹谓：“月蚀终亦为灾，阴若退避，则不至” 相敌而蚀，所谓“暗虚。” 盖日火外明，其对必有暗气，大小与日体同。此日月交会薄蚀之大略也。“日蚀修德，月蚀修刑” ，自昔人主遇灾而惧，侧身修行者此也。